26/05/2016 | Administración LocalMunicipal
As Pontes de García Rodríguez
Intervención
Anuncio de aprobación de bases reguladoras específicas para a concesión, en réxime de concorrencia competitiva, dunha subvención para a III Cita coa Historia de As Pontes 2016

Anuncio aprobación bases reguladoras específicas para a concesión, en réxime de concorrencia competitiva, dunha subvención para a III Cita coa Historia de As Pontes 2016 DECRETO Con data 19 de maio de 2016 redactáronse as bases reguladoras específicas para a concesión, en réxime de concorrencia competitiva dunha subvención para a III Cita coa Historia de As Pontes 2016. Informe da xestora cultural con data 19 de maio de 2016 relativo ás bases da convocatoria. Con data 19 de maio de 2016 tramitouse a proposta de gasto número 52 fiscalizada pola interventora municipal. Informe de reparo núm.170/2016 da interventora municipal con data 20 de maio de 2016. FUNDAMENTOS LEGAIS: O Real Decreto Lexislativo 2/2004, do 05 de marzo, que aproba o texto refundido da Lei de facendas locais, e a Lei 38/2003, de 17 de novembro, xeral de subvencións. POLO PRESENTE RESOLVO: 1.º.–Aprobar as bases reguladoras específicas para a concesión dunha subvención para a III Cita coa Historia de As Pontes 2016 Artigo 1.º.–OBXECTO. A presente convocatoria, de conformidade co disposto na Lei 7/1985, de bases do réxime local, Lei 5/1997, de administración local de Galicia, Lei 38/2003, do 17 de novembro, xeral de subvencións, Lei de subvencións de Galicia, título V das bases de execución do orzamento do Concello das Pontes para o exercicio de 2016, ten por obxecto regular o procedemento de concesión dunha subvención para a organización da III Cita coa Historia de As Pontes 2016. Artigo 2.º.–CONCEPTOS SUBVENCIONABLES, ORZAMENTO E CONTÍA. O concepto subvencionable é a organización da III Cita coa Historia de As Pontes 2016. A convocatoria realizarase con cargo á aplicación orzamentaria 2016.0.334.48900 dos orzamentos do Concello. A contía da subvención será dun importe máximo de 50.000 €. Artigo 3.º.–SOLICITANTES. Poderán solicitar a subvención as entidades sen ánimo de lucro que cumpran os seguintes requisitos: – Estar legalmente constituídas, o que deberán acreditar coa fotocopia compulsada do CIF. – Carecer de fins de lucro. – Non estar incursas en ningún dos supostos de incapacidade ou incompatibilidade para a percepción das axudas ou subvencións públicas. Artigo 4.º.–SOLICITUDES. A solicitude formularase no impreso anexo, co que se achegará a seguinte documentación: 4.1.–Fotocopia da tarxeta do CIF da entidade.4.2.–Fotocopia da tarxeta do NIF do representante.4.3.–Certificación dos datos bancarios da entidade, segundo modelo aprobado polo Concello.4.4.–Memoria detallada de actividades que se pretenden realizar durante a III Cita coa Historia de As Pontes 2016.4.5.–Orzamento detallado por conceptos estimativo de gastos e ingresos de cada actividade e importe da subvención solicitada.4.6.–Declaración xurada do beneficiario ou o seu representante das subvencións solicitadas para a mesma finalidade ou de non ter solicitadas subvencións para a mesma finalidade.4.7.–Certificación acreditativa do acordo de solicitude e do nomeamento do representante para as súas relacións co Concello.4.8.–Certificación na que a entidade se comprometa a facer constar a colaboración do Concello das Pontes en toda a información que realice do desenvolvemento das actividades.4.9.–Declaración do representante de non estar incurso en causas de incompatibilidade ou incapacidade para contratar e percibir subvencións da Administración pública e de aceptación das bases da convocatoria.4.10.–Declaración do representante, na que conste que a entidade está ao corrente das súas obrigas coa Axencia Tributaria, coa Seguridade Social e co Concello.4.11.–Declaración do representante, de non estar incurso en causa de incompatibilidade ou incapacidade para contratar e percibir subvencións da Administración pública.4.12.–Autorización para que o Concello poida obter as certificacións da Axencia Estatal da Administración Tributaria e da Tesourería da Seguridade Social nas que se acredite que a entidade está ao corrente nas súas obrigas tributarias e coa Seguridade Social. A documentación que se entregue en fotocopia deberá chegarse debidamente compulsada. O defecto, erro ou ausencia na presentación da documentación á que se refire esta base 4 deberá ser emendado no prazo de dez días dende a recepción do requirimento. Artigo 5.º.–LUGAR E PRAZO DE PRESENTACIÓN DAS SOLICITUDES.5.1.–Prazo de presentación das solicitudes: cinco días naturais, a contar dende o día seguinte ao da súa aprobación e publicación no Boletín Oficial da Provincia.5.2.–Presentación das solicitudes: no Rexistro Xeral do Concello e na forma prevista no artigo 38.4 da Lei 30/1992, de réxime xurídico das administracións públicas e do procedemento administrativo común. Artigo 6.º.–ACTIVIDADES E GASTOS SUBVENCIONABLES. O Concello das Pontes subvencionará as seguintes actividades e os gastos que xeren: – Gastos derivados da organización e obrigas contractuais das actuacións: espectáculos teatrais e musicais e de animación para adultos e específicos para nenos dos días 10, 11 e 12 de Xuño. – Espectáculo de cetrería os días 11 e 12 de Xuño. – A organización, montaxe, instalación de artesáns e gastos de obradoiros demostrativos. Limpeza dos servizos sanitarios instalados polo concello. – Gastos de montaxe e organización de actividades dun campamento recreacionista de temática romana para todo os públicos. – Gasto da contratación de vixilancia nocturna dos diferentes espazos do evento os días 10 e 11. – Gastos da: impresión da cartelería e programa do evento. Gravación dun vídeo promocional do evento. – Gastos da decoración de rúas, espazo dos concertos, praza, etc. Artigo 7.º.–PUBLICIDADE DA SUBVENCIÓN POR PARTE DO BENEFICIARIO. Á entidade solicitante que se lle conceda a subvención, deberá facer público este financiamento municipal, incluíndo o escudo do Concello en toda a publicidade que se xere (carteis, folletos, follas informativas.) nos medios electrónicos ou audiovisuais e nos anuncios que poida publicar nos medios de comunicación escritos. Artigo 8.º.–CRITERIOS DE VALORACIÓN. Os criterios de valoración serán os seguintes: A) Criterios para a valoración do programa TOTAL 80 puntos. a.1) Interese do programa ata 40 puntos. Cuestións que se poderán valorar dentro deste criterio: Coincidencia coas liñas estratéxicas, obxectivos e criterios das áreas municipais de cultura, tal como eventos tradicionais; número de participantes; impacto previsto; innovación; ámbito xeográfico; duración do programa; colectivo ao que vai dirixido (incluíndo todos os grupos de idade); consolidación do programa (programa desenvolvido anteriormente); colaboración con outros entes; relación entre o interese do programa e o orzamento presentado. a.2) Calidade no deseño do programa ata 10 puntos. Cuestións que se poderán valorar dentro deste criterio: Inclusión de: resultados esperados; indicadores de cumprimento e avaliación; comunicación externa; comunicación interna; uso de novas tecnoloxías; xustificación (razóns que motivan a execución do programa) a.3) Adecuación do orzamento ata 10 puntos. Cuestións que se poderán valorar dentro deste criterio: Esforzo financeiro (busca doutras fontes de financiamento) e eficiencia na asignación dos recursos. B) Valoración da entidade solicitante TOTAL 20 puntos. Cuestións que se poderán valorar dentro deste criterio: Experiencia contrastada; capacidade para desenvolver o programa; estrutura participativa e equitativa. Artigo 9.º.–PROCEDEMENTO DE CONCESIÓN. ÓRGANOS COMPETENTES. O réxime aplicable á subvención é o de concorrencia competitiva; a concesión da subvención realizarase mediante resolución da Concelleira de Atención, Participación Cidadá e Desenvolvemento Local, a proposta motivada da comisión avaliadora e requirirá informe do servizo de cultura (órgano instrutor do expediente) no que figure que da información que consta no seu poder, derívase que os beneficiarios reúnen todos os requisitos necesarios para acceder ás subvencións. A comisión avaliadora realizará a comparación das solicitudes presentadas, co fin de establecer unha prelación entre as mesmas, de acordo cos criterios sinalados no artigo anterior, propoñendo a adxudicación da subvención a aquelas que tiveran maior valoración, sen exceder, en ningún caso, o importe da dotación orzamentaria fixada nestas bases. A comisión avaliadora redactará unha acta puntuando as solicitudes de acordo cos criterios enumerados nas bases e propoñendo un importe a subvencionar. Composición da comisión de valoración: a concelleira de Atención, Participación e Desenvolvemento Local; vogais: dous concelleiro/as designados/as polo alcalde, dous traballadores municipais e actuará de secretario o da corporación ou en quen delegue. O órgano competente para a concesión de subvencións é a Concelleira de Atención, Participación Cidadá e Desenvolvemento Local. Será preceptivo informe previo do servizo de Intervención sobre a existencia de crédito dispoñible, adecuado e suficiente así como o de fiscalización previa do gasto e das solicitudes. Artigo 10.º.–COMPATIBILIDADE CON OUTRAS SUBVENCIÓNS. Esta subvención do Concello das Pontes será compatible coas doutras administracións ou entes públicos ou privados. En calquera caso, o montante do financiamento obtido, por subvencións e outras fontes, non poderá resultar superior ao custo do programa subvencionado. Artigo 11.º.–ABOAMENTO DA SUBVENCIÓN.11.1.–O aboamento da subvención efectuarase do seguinte xeito: o 80% do importe da subvención mediante pago por anticipado. O 20% restante pagarase cando sexan xustificados documentalmente os gastos realizados.11.2.–A subvención concedida será aboada mediante transferencia bancaria á conta corrente da persoa ou entidade que figure no certificado de datos bancarios entregado coa documentación de solicitude.11.3.–O aboamento da subvención non se levará a cabo se a persoa ou entidade beneficiaria tivese pendente xustificar algunha subvención cuxo prazo de xustificación xa finalizara. Tampouco se procederá ao aboamento se a persoa ou entidade non reintegrara algunha subvención anterior cando así se lle requirira.11.4.–Para o cobramento da subvención a entidade deberá estar ao corrente das súas obrigas fiscais coa Axencia Tributaria, Seguridade Social e o Concello das Pontes, situación esta última que determinará de oficio o propio Concello, a través do Servizo de Recadación.11.5.–En ningún caso o importe da subvención poderá ser de tal contía que, en concorrencia con outras subvencións ou axudas doutras administracións ou entes públicos, ou ingresos xerados polo desenvolvemento da actividade subvencionada, supere o custo da actividade a desenvolver polo beneficiario. Artigo 12.º.–PRAZO DE RESOLUCIÓN E NOTIFICACIÓN. O prazo máximo de resolución das solicitudes e notificación as entidades solicitantes será de dez días contados a partir do remate de prazo para presentar as solicitudes. A resolución deberá conter a relación de solicitantes que resulten beneficiarios e o importe concedido, e a desestimación do resto de solicitudes. Contra a desestimación expresa ou presunta das solicitudes presentadas poderán formularse os recursos que procedan. O acordo definitivo que outorga ou denega a subvención será notificado aos solicitantes. Artigo 13.º.–XUSTIFICACIÓN DA SUBVENCIÓN.13.1.– Prazo de xustificación. O prazo para a presentación da xustificación desta subvención será ata o 30 de novembro de 2015, se ben antes de finalizar o prazo, poderá ampliarse por solicitude do interesado ou por proposta razoada da unidade xestora. Se non se presenta a xustificación dentro de prazo (inicial ou prorrogado), será requirido ao beneficiario para a súa presentación (art.70 do Regulamento de subvencións). A falta de presentación no prazo de 15 días dende o requirimento, dará lugar a que por resolución da Alcaldía se inicie expediente de anulación do correspondente compromiso. A resolución final notificaráselle á entidade e á Intervención municipal para o seu reflexo contable. En calquera caso, a data límite para a xustificación non poderá exceder da fixada nas bases de execución do presuposto xeral do Concello das Pontes de García Rodríguez para o exercicio 2016.13.2.– Cantidade a xustificar. Os gastos xustificados deberán axustarse aos conceptos aprobados no orzamento inicial. Considerase gasto realizado aquel que foi efectivamente pagado con anterioridade ao remate do período de xustificación determinado pola normativa reguladora da subvención. Deberá xustificarse o 100% da subvención concedida polo Concello de As Pontes, ademais do importe doutros ingresos e/ou subvencións que financiaran a actividade subvencionada e na que se indicará o seu importe e a súa procedencia.13.3.– Sistema de xustificación. En xeral, a xustificación efectuarase mediante a presentación pola persoa ou entidade beneficiaria dunha conta xustificativa simplificada, segundo se describe a continuación. A conta xustificativa incluirá: a) A memoria das actividades levadas a cabo para a execución do programa. b) Unha relación clasificada de ingresos e gastos, asinada polo secretario e presidente da comisión correspondente á execución do programa de festas. No tocante aos ingresos, deberá xuntarse unha relación individualizada de todas as achegas recibidas, así como dos ingresos obtidos por publicidade, patrocinio, etc., co importe total calculado; no caso das achegas de empresas, anuncios na relación deberá constar o nome da empresa e CIF, ou no seu caso, nome, apelidos completos en abreviaturas e NIF. No caso dos gastos, deberá facerse unha relación individualizada con indicación dos acredores (nome da empresa e CIF, ou de ser o caso, nome, apelidos completos en abreviaturas e NIF), dos conceptos de gasto e dos tipos de documentos (n.º de factura ou documento equivalente, importe, data completa de emisión). c) A documentación xustificativa que acredite os gastos efectuados dentro do prazo previsto para a execución do programa, que deberán quedar xustificados na súa totalidade, mediante a seguinte documentación: – Declaración ou certificación de ter cumprida a finalidade da subvención mediante a realización das actividades para as que foi concedida. – Relación detallada das subvencións ou axudas obtidas doutras administracións públicas ou entidades privadas para o mesmo obxecto ou, pola contra, declaración de non ter percibido outras subvencións públicas ou privadas para o mesmo obxecto. – Certificación bancaria na que conste que a subvención se ingresou na conta corrente da comisión de festas e do rexistro da súa contabilidade. – Relación clasificada de gastos da actividade, con identificación do acredor e do documento, o seu importe, data de emisión e data de pago. – Acreditación da realización de gastos, do seguinte xeito: facturas orixinais e demais documentos de valor probatorio equivalente no tráfico xurídico mercantil ou con eficacia administrativa, ou fotocopias compulsadas de todos os gastos realizados con motivo da III Cita coa Historia 2016, nas que as formas de pago a terceiros poida acreditarse mediante un documento expedido por entidade financeira no que quede identificado o beneficiario, o importe e a data de pago (transferencia bancaria, cartón de crédito, cheque ou talón nominativo, etc). So excepcionalmente poderase realizar o pagamento en metálico cando non sexa posible outra forma alternativa (peaxe autoestrada, billetes aparcadoiro, etc). O incumprimento desta disposición implicará que o devandito gasto se considere “non subvencionable” de conformidade cos artigos 72.2, 75.2 e 89 do Regulamento de subvencións en relación co artigo 31.2 e 37 da Lei xeral de subvencións sempre que devandito gasto supere o importe de 300,00 €. – As facturas orixinais presentaranse cunha dilixencia, indicando na mesma que a devandita factura se presenta para xustificar a subvención da III Cita coa Historia. Co fin de dar cumprimento ao disposto no artigo 30.3 da Lei 38/2003, do 28 de novembro, e no artigo 73 do Regulamento de desenvolvemento da devandita Lei, con carácter previo á realización da compulsa deberá estenderse unha dilixencia ou unha estampilla sobre o orixinal da factura, de maneira que quede constancia de que a mesma foi utilizada como xustificante de gasto para a obtención dunha subvención do Concello das Pontes de García Rodríguez. Unicamente serán subvencionables os que respondan de maneira indubidable á natureza da actividade subvencionada e se realicen no prazo establecido e que ademais estean efectivamente pagados con anterioridade á xustificación da subvención.13.4.– Falta de xustificación ou xustificación insuficiente. Vencido o prazo de xustificación, ou de ser o caso da prórroga, sen que a entidade presentara a documentación xustificativa, o departamento de cultura requiriraa para que a presente no prazo improrrogable de quince días. A falta de presentación da documentación neste prazo suporá a perda da subvención e demais responsabilidades previstas na Lei xeral de subvencións. No caso de que a documentación xustificativa fose incorrecta ou insuficiente, darase un prazo de dez días para a súa corrección. Pasado o dito prazo iniciarase o procedemento de reintegro, xunto ao interese de mora, nos termos establecidos no apartado 1 do artigo 37 da Lei xeral de subvencións. No caso de non ter xustificada a subvención correctamente en forma e prazo estipulados, a entidade non poderá participar na convocatoria de convenio do ano 2016.13.5.– Obrigas do beneficiario na xustificación. O beneficiario queda obrigado a facilitar canta información lle sexa requirida polo Concello e polo Tribunal de Contas e sométese ás responsabilidades e réxime sancionador establecido na Lei xeral orzamentaria e, de ser o caso, ao disposto no Código Penal. Os membros da comisión de festas quedan suxeitos a calquera responsabilidade contable que poida xurdir dunha incorrecta aplicación ou indebida xustificación da subvención recibida, así como de calquera impago das actuacións ou actividades contratadas. Comunicar ao Concello a obtención doutras subvencións de calquera entidade pública ou privada. Xustificar o gasto realizado antes do 30 de novembro do ano 2015, de acordo co previsto nas presentes bases. Artigo 14.º.–PUBLICIDADE DA SUBVENCIÓN CONCEDIDA. O Concello das Pontes de García Rodríguez publicará no Boletín Oficial da Provincia a subvención concedida á comisión da III Cita coa Historia de As Pontes 2016 e remitirá á Comunidade Autónoma a información a que se refire o apartado 3 do artigo 16 da devandita norma. A publicidade regulada no presente artigo realizarase pola unidade xestora de cultura no primeiro trimestre do ano inmediato posterior á concesión da subvención. Artigo 15.º.–INFRACCIÓNS E SANCIÓNS. En materia de infraccións e sancións estarase ao disposto no Título IV da Lei 38/2003, xeral de subvencións. Disposición adicional primeira Con carácter xeral admitiranse fotocopias sempre que veñan compulsadas: – Diante de notario. – Polo Rexistro Xeral do Concello das Pontes de García Rodríguez. – Polo órgano administrativo que teña no seu poder os documentos orixinais. Disposición adicional segunda Para o non previsto nestas bases será de aplicación o disposto na Lei 38/2003, xeral de subvencións, así como as normas incluídas nas bases de execución do orzamento xeral do Concello para o ano 2016. As Pontes de García Rodríguez, 20 de maio de 2016. Acordouno e asínao a concelleira delegada de Atención, Participación Cidadá e Desenvolvemento Local María Montserrat García Chavarría